दिल्ली में मेट्रो शौकिया सवारी नहीं बल्कि रोज की जरूरत, किराया घटाया जाए : मनीष सिसोदिया  
कहा- अन्य देशों के साथ दिल्ली मेट्रो के किराये की तुलना नहीं की जाए
डिप्टी सीएम ने कहा- दिल्ली मेट्रो के निर्माण में सिविल इंजीनियरिंग शानदार
अब किराया घटाने के लिए कुछ आर्थिक इंजीनियरिंग की जरूरत
दिल्ली के उप मुख्यमंत्री मनीष सिसोदिया ने सोमवार को मेट्रो का किराया घटाने पर जोर देते हुए कहा कि आम लोग ज्यादा किराया देने में सक्षम नहीं हैं. उन्होंने कहा कि "मेट्रो कोई शौकिया सवारी करने के लिए नहीं है बल्कि यह रोज की जरूरत है."
दिल्ली मेट्रो की पिंक लाइन पर लाजपत नगर-मयूर विहार पॉकेट-1 खंड के उद्घाटन कार्यक्रम में सिसोदिया ने अन्य देशों के साथ दिल्ली मेट्रो के किराये की तुलना नहीं करने की सलाह दी, जहां प्रति व्यक्ति आय काफी ज्यादा है. उप मुख्यमंत्री मनीष सिसोदिया और केंद्रीय शहरी विकास मंत्री हरदीप पुरी ने सोमवार को मेट्रो भवन में लाजपत नगर-मयूर विहार मेट्रो सेक्शन का उद्घाटन किया. मनीष सिसोदिया ने इस मौके पर सभी इंजीनियरों को सलाम करते हुए कहा कि जिस दिल्ली में 70 फीसदी कच्ची-कॉलोनियां और झुग्गी-झोपड़ियां हैं, वहां दिल्ली मेट्रो ने क्वालिटी पब्लिक ट्रांसपोर्ट देने का चैलेंज स्वीकारा. आज इन्हीं इलाकों में कहीं नीचे से और कहीं ऊपर से मेट्रो ट्रेन चल रही है.
सिसोदिया ने कहा, "मुझे अभी भी लगता है कि मेट्रो का किराया बहुत ज्यादा है. मेट्रो के निर्माण में सिविल इंजीनियरिंग शानदार है, अब किराया घटाने के लिए हमें कुछ आर्थिक इंजीनियरिंग की जरूरत है. मेरा मानना है कि इसे किया जा सकता है."
उप मुख्यमंत्री ने कहा, "जब हम इसे उचित ठहराने के लिए अन्य देशों के मेट्रो किराये से तुलना करते हैं तो हमें यह बात भी ध्यान में रखनी चाहिए कि उनके और हमारे देश में प्रति व्यक्ति आय में कितान अंतर है..जो लोग श्रमिक वर्ग से आते हैं उन्हें भी किराया भुगतान करने में सक्षम होना चाहिए."
मनीष सिसोदिया ने कहा कि किराया ज्यादा होने की बात मेट्रो स्वीकार नहीं कर रही है. जिस दिन ये बात स्वीकार कर लेगी, उस दिन किराया कम करने का रास्ता भी निकल आएगा.
इस मौके पर मनीष सिसोदिया ने मेट्रो से एक खास अनुरोध भी किया. उन्होंने कहा कि जब मयूर विहार फेस 1 में मेट्रो का निर्माण कार्य शुरू हुआ था तब गरुड़ अपार्टमेंट के सामने वाले पार्क का मेट्रो ने टेकओवर कर लिया था. अब निर्माण कार्य पूरा हो गया है. स्थानीय लोगों की मांग है कि इस पार्क को दुरुस्त कर दिया जाए. पटपड़गंज का विधायक होने के नाते मैं अनुरोध करता हूं कि मेट्रो इस पार्क को दुरुस्त करे और इस पार्क का सौन्दर्यीकरण कर दे. इससे स्थानीय लोगों को बहुत फायदा और संतोष होगा.

साल 2017 में दिल्ली मेट्रो का किराया दो चरणों में बढ़ाकर दोगुना कर दिया गया था. दिल्ली की आम आदमी पार्टी सरकार ने इसका विरोध किया था.
(इनपुट आईएएनएस से भी)